(letschdr Schtuahl, rechts nebbe dr Sofie)  Desch isch dr Richard. Zu dem hen älle abr bloß Ricki gsagt. Des isch a richtigs Friechtle gwä, hot s'erschte Modorrad em Dorf ghett on emmr oheimlich mit Geld om sich gschmissa. Älle hen  gwisst, dasser zu seim Haufe Geld ned uff redliche Weis komme isch. Mr hot gmunglt, dass etliche Eibrich en dr Gegend uff sei Kondo ganga sen. Sofie war so ebbes wie sei Gengschterbraud. Se isch henda uff seim Modorrädle ghoggt on s'hott ghoißa, dassse ehm bei seine Brich Schmiere gschdande isch. Des isch lang guad gange bis zo dem Dag, wo dr Ricki a Schbarkass en Reitlinga hott ieberfalle wella. D' Bolizei hotten erwischt on als er uff seim Modorrad abhaue wella hot, hot enn a Kugel von henda droffe. Ob d'Sofie  en Reitlinga au dabei gwä isch, hot mera net nochweisa kenna. Von do a hot se a neis Leba agfange on isch widr jeden Sonndag in d'Kirch gange.  Bald druff hot se ihr'n Mo, da Friedr gheiradet. Wo der au dod war, hot se außr a baar Affäre, meischtens mit verheiradete Mennr - auch dr Dogdor on dr Birgermeischter vom Dorf wared dabei - koine feschte Beziehunga meh ghett. Dr Schorsch, ihr Nochbr, hett se gern gnomme. Er isch zwor zehn Johr jinger wie sie, abr des macht ehm nix aus. Se isch nemlich ziemlich  reich. Kurz nochdem ihr Friedr ondrm Boda war, hot se seine Äggerla guad verkaufe kenna. Uff oim stoht heit a Elegdronikfabrik, uffem andera a Fabrik fier Margaglamodde.  Abr dr Schorsch bleibt am Ball. On mindeschtens oimol em Johr ko d'Sofie ehn au brauche. Denn er ko guad koche, was fieran Mo aus derra Gegend sonscht net grad ieblich isch. Außerdem isch er ihra au manchmol anderweidig behilflich.